Fylgjast grannt með gangi mála vegna snjóflóðahættu á Vestfjörðum Lögreglan á Vestfjörðum fylgist sérstaklega vel með þremur fyrirtækjum vegna aukinnar snjóflóðahættu . Starfssemi í sorpmóttöku Funa er lokað en ekki telst öruggt að vera sitthvoru megin við húsið . Hlynur segir aðstæður allt aðrar en fyrir nokkrum árum . Mynd / Fréttablaðið Mánudagur 13. janúar 2020 Auglýsing Lýst hefur verið yfir óvissustigi á norðanverðum Vestfjörðum vegna aukinni snjóflóðahættu . Hlynur Hafberg Snorrason , yfirlögregluþjónn hjá lögreglunni á Vestfjörðum , segir veðurstofuna og snjóflóðavaktina beina athygli sinni sérstaklega að þremur fyrirtækjum sem fylgst er vel með . „ Þetta eru í rauninni ekki mörg hús í dag þar sem gerðar hafa verið ráðstafanir með varnarmannvirki og byggðir voru fluttar og annað slíkt . Það verður sérstakt eftirlit með Sorpmóttökunni Funa í Skutulsfirði og gerðar voru ráðstafanir þar í morgun samkvæmt ráðleggingum veðurstofunnar . Móttakan er því lokuð og engin starfsemi þar . Það er snjóflóðavörn fyrir ofan húsið sjálft þannig að það er alveg öruggt að vera inni í húsinu og fyrir neðan snjóflóðamannvirkið en það er ekki eins öruggt að vera sitthvoru megin við það . Þess vegna er móttakan lokuð og þá er enginn sem er að koma þar inn á svæðið , “ segir Hlynur í samtali við Fréttablaðið . Aðstæður allt aðrar en áður fyrr Hlynur segir einnig að fylgst verði sérstaklega vel með Hampiðjunni og Sorpflokkunnarstöðinni Terra sem staðsett eru fyrir innan byggðina á eyrinni . „ Þar er verið að fylgjast með og meta aðstæður en í morgun var ekki talin ástæða til þess að rýma þau húsnæði svo það er enn starfsemi þar . Það eru ekki önnur hús sem þarf að rýma eða að gera ráðstafanir með eins og staðan er núna , “ segir hann . Hlynur segir aðstæður gagnvart snjóflóðum engan vegin þær sömu og fyrir nokkrum árum síðan þegar mörg hús voru óvarin . „ Þetta er búið að breytast mikið í dag . Í Bolungarvík var nokkrum húsum kippt upp og þar var líka settur upp stór snjóflóðavarnargarður . Í Súðavík var byggðin færð og settur upp varnargarður , síðan var settur varnargarður hérna fyrir ofan Holtahverfið í Skutulsfirði og fyrir ofan byggðina hérna á eyrinni . Þannig að þetta eru allt aðrar aðstæður heldur en áður , “ segir Hlynur og bætir því við að óþarfi sé fyrir fólk að vera óttaslegið . Þá minnir Hlynur á að lokað sé á milli Súðavíkur , Ísafjarðar og Flateyrar vegna aukinnar snjóflóðahættu .